b'\n_START_ARTICLE_\nBorduria\n_START_SECTION_\nYleist\xc3\xa4\n_START_PARAGRAPH_\nBorduria on It\xc3\xa4-Euroopassa sijaitseva valtio, jota ilmeisesti hallitsevat erilaiset aggressiiviset, autoritaariset tai totalitaristiset diktatuurit. Borduriasta ei erityisemmin kerrota paljoakaan, sill\xc3\xa4 maa on suljettu valtio. Poikkeuksen muodostaa albumi Tuhatkaunon tapaus, jossa huomattava osa seikkailusta sijoittuu Borduriaan.\n_START_SECTION_\nMaantiede\n_START_PARAGRAPH_\nKuvitteellisen naapurimaansa Syldavian tavoin Bordurian tarkkaa sijaintia ei ole koskaan paljastettu, mutta molemmat maat sijaitsevat it\xc3\xa4isess\xc3\xa4 Euroopassa, mahdollisesti jossain Balkanin niemimaalla. Sek\xc3\xa4 Kuningas Ottokarin valtikassa ett\xc3\xa4 Tuhatkaunon tapauksessa Borduriaa n\xc3\xa4hd\xc3\xa4\xc3\xa4n vuoristoisessa maastossa, joten valtio saattaa mahdollisesti sijaita Balkanvuorten l\xc3\xa4hettyvill\xc3\xa4.\n_START_SECTION_\nP\xc3\xa4\xc3\xa4kaupunki\n_START_PARAGRAPH_\nBordurian p\xc3\xa4\xc3\xa4kaupunki on Szoh\xc3\xb4d, jonka Tuhatkaunon tapauksessa n\xc3\xa4hdyt rakennukset edustavat 1950-lukulaista it\xc3\xa4eurooppalaista rakennustyyli\xc3\xa4. _NEWLINE_Samaisessa albumissa Szoh\xc3\xb4dissa sijaitseviin rakennuksiin lukeutuvat muiden muassa Szoh\xc3\xb4din lentoasema; marsalkka Plekszy-Gladzin valtava hallintopalatsi; hallintopalatsin edustalla sijaitseva Pledszy-Gladzin aukion, jonka keskelle pystytetty patsas esitt\xc3\xa4\xc3\xa4 marsalkka Plekszy-Gladzin tekem\xc3\xa4ss\xc3\xa4 viiksisteille tunnusomaisen Amaih-tervehdyksen; loistohotelli Szn\xc3\xb4rr, johon Tintti ja kapteeni Haddock majoitetaan; sek\xc3\xa4 oopperatalo, jossa Bianca Castafiore pit\xc3\xa4\xc3\xa4 oopperaesityksen.\n_START_SECTION_\nAsevoimat\n_START_PARAGRAPH_\nKuningas Ottokarin valtikassa Bordurian aseistus on n\xc3\xa4ht\xc3\xa4v\xc3\xa4sti per\xc3\xa4isin Saksasta, sill\xc3\xa4 ilmavoimiinsa kuuluu Messerschmitt Bf 109 -torjuntah\xc3\xa4vitt\xc3\xa4j\xc3\xa4, joista yksi joutuu Tintin kaappaamaksi ja lent\xc3\xa4m\xc3\xa4ksi. _NEWLINE_Tuhatkaunon tapauksessa esitelty bordurialainen aseistus ei kuitenkaan vaikuta erityisen korkealaatuiselta: heid\xc3\xa4n panssarintorjuntatykkins\xc3\xa4 r\xc3\xa4j\xc3\xa4ht\xc3\xa4\xc3\xa4 kappaleiksi, kun borduurisotilaat yritt\xc3\xa4v\xc3\xa4t laukaista sen; eiv\xc3\xa4tk\xc3\xa4 telamiinat laukea, vaikka niiden p\xc3\xa4\xc3\xa4lt\xc3\xa4 ajaa panssarivaunu. Samaisessa albumissa n\xc3\xa4hd\xc3\xa4\xc3\xa4n my\xc3\xb6s siniharmaaksi v\xc3\xa4rj\xc3\xa4tty ja Plekszy-Gladzin viiksill\xc3\xa4 merkitty panssarivaunu, joka vaurioituu pahasti kapteeni Haddockin heitt\xc3\xa4m\xc3\xa4n tulitikun osuessa tankin sis\xc3\xa4ll\xc3\xa4 s\xc3\xa4ilytett\xc3\xa4viin harjoituspommeihin.\n_START_SECTION_\nFasistinen Borduria\n_START_PARAGRAPH_\n1930-luvulla Bordurian johdossa oli aggressiivinen sotilashallitus, jolla oli paljon fasismiin tai kansallissosialismiin viittaavia piirteit\xc3\xa4. Maan lippuna oli t\xc3\xa4ll\xc3\xb6in keltapohjainen lippu, jossa oli py\xc3\xb6re\xc3\xa4 musta ympyr\xc3\xa4, jossa oli punainen yl\xc3\xb6salaisin k\xc3\xa4\xc3\xa4nnetty Y-kirjain. Bordurialla oli my\xc3\xb6s toinen lippu, jossa oli kuvattuna mustalla pohjalla oleva py\xc3\xb6re\xc3\xa4 punainen ympyr\xc3\xa4, jonka keskell\xc3\xa4 oli tiimalasia muistuttava mustan v\xc3\xa4rinen kuvio._NEWLINE_Vuonna 1939 ilmestyneess\xc3\xa4 albumissa Kuningas Ottokarin valtikka Bordurian fasistihallinnon hyv\xc3\xa4ksi Syldaviassa toimiva borduurimielinen ZZRK-salaliitto (Zyldav Zentral Revolutzion\xc3\xa4r Komitzat) p\xc3\xa4\xc3\xa4tt\xc3\xa4\xc3\xa4 varastaa Syldavian kuninkaan valtikan, sill\xc3\xa4 Syldavian lain mukaan valtikan menett\xc3\xa4minen merkitsisi kuninkaan luopumista vallasta. Valtikan varastaminen on osa Bordurian salaista valloitussuunnitelmaa, jonka tarkoituksena on miehitt\xc3\xa4\xc3\xa4 Syldavia ja liitt\xc3\xa4\xc3\xa4 maa takaisin osaksi Borduriaa. Salaliiton johdossa on syldavialaisen Ter\xc3\xa4skaarti-puolueen johtaja M\xc3\xbcsstler. Valtikan varastamisen yhteydess\xc3\xa4 oli tarkoitus j\xc3\xa4rjest\xc3\xa4\xc3\xa4 provokaatio, jossa etniselt\xc3\xa4 taustaltaan bordurialaisia Syldavian asukkaita vastaan olisi hy\xc3\xb6k\xc3\xa4tty, mik\xc3\xa4 aiheuttaisi maassa paniikkia ja sekasortoa. ZZRK:n joukot valtaisivat Klow\xe2\x80\x99n radioaseman, josta M\xc3\xbcsstler l\xc3\xa4hett\xc3\xa4isi Bordurian asevoimille avunpyynn\xc3\xb6n, ja n\xc3\xa4m\xc3\xa4 miehitt\xc3\xa4isiv\xc3\xa4t Syldavian pikaisesti._NEWLINE_ZZRK:n agentit onnistuvat varastamaan valtikan, mutta Tintin ansiosta se saadaan takaisin ja salaliitto paljastuu. M\xc3\xbcsstler liittolaisineen pid\xc3\xa4tet\xc3\xa4\xc3\xa4n ja syldaavijoukkoja m\xc3\xa4\xc3\xa4r\xc3\xa4t\xc3\xa4\xc3\xa4n Bordurian ja Syldavian v\xc3\xa4liselle rajalle. Borduurihallitus v\xc3\xa4itt\xc3\xa4\xc3\xa4 olevansa tapahtuneen johdosta h\xc3\xa4mmentynyt ja julkaisee virallisen lausunnon, jossa se h\xc3\xa4mm\xc3\xa4steli \xe2\x80\x9dSyldavian k\xc3\xa4sitt\xc3\xa4m\xc3\xa4t\xc3\xb6nt\xc3\xa4 asennoitumista\xe2\x80\x9d. Borduria vet\xc3\xa4\xc3\xa4 joukkonsa pois 20 kilometrin p\xc3\xa4\xc3\xa4h\xc3\xa4n rajasta.\n_START_SECTION_\nPlekszy-Gladzin \xe2\x80\x9dviiksistinen\xe2\x80\x9d Borduria\n_START_PARAGRAPH_\nVuonna 1956 ilmestyneess\xc3\xa4 tarinassa Tuhatkaunon tapaus Borduriassa oli vallassa marsalkka Plekszy-Gladzin johtama diktatuurihallinto, joka muistutti ulkoisesti It\xc3\xa4-Euroopan kommunistisia hallituksia, mutta k\xc3\xa4ytti kommunistisen symboliikan sijasta omalaatuisia viiksitunnuksia. T\xc3\xa4ss\xc3\xa4 mieless\xc3\xa4 Bordurian historia muistuttaa esimerkiksi Unkarin ja Romanian kaltaisia It\xc3\xa4-Euroopan valtioita, jotka olivat toiseen maailmansotaan saakka fasistisia ja kylm\xc3\xa4n sodan aikana kommunistisia diktatuureja. _NEWLINE_Plekszy-Gladzin hallinnon aikoihin Bordurian lipussa oli kuvattuna Plekszy-Gladzin mustat viikset punaisella pohjalla. Viiksisymboli on n\xc3\xa4kyviss\xc3\xa4 kaikkialla Borduriassa, muun muassa sotilaiden k\xc3\xa4sivarsinauhoissa sek\xc3\xa4 rakennusten ja autojen koristeissa, jopa hotellien sisustuksessa. My\xc3\xb6s sirkumfleksi (aksenttimerkki) kaikissa erisnimiss\xc3\xa4 (kuten paikannimess\xc3\xa4 Szoh\xc3\xb4d) on kirjoitettu muistuttamaan Plekszy-Gladzin viiksi\xc3\xa4. Borduriassa k\xc3\xa4ytettiin t\xc3\xa4n\xc3\xa4 aikana my\xc3\xb6s roomalaisen tervehdyksen kaltaista \xe2\x80\x9dAmaih\xe2\x80\x9d-tervehdyst\xc3\xa4 sek\xc3\xa4 sanontaa \xe2\x80\x9dkautta Plekszy-Gladzin huuliparran\xe2\x80\x9d. _NEWLINE_Plekszy-Gladzin hallinnolla oli eritt\xc3\xa4in huonot v\xc3\xa4lit Syldavian kanssa, mink\xc3\xa4 vuoksi molempien maiden tiedustelupalvelut kilpailivat kesken\xc3\xa4\xc3\xa4n. Tarinoissa P\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 Kuu ja Tintti Kuun kamaralla borduurit yrittiv\xc3\xa4t huonolla menstyksell\xc3\xa4 kaapata Syldavian salaiseen avaruusohjelmaan kuuluneen kuuraketin._NEWLINE_Pelk\xc3\xa4n Syldavian valloittamisen sijasta Plekszy-Gladzin hallinto pyrki maailmanvaltaan uudenlaisten asej\xc3\xa4rjestelmien avulla. Bordurian salaisen poliisin Zturpon agentit kaappasivat professori Tuhatkaunon, jonka kehitt\xc3\xa4m\xc3\xa4 yli\xc3\xa4\xc3\xa4nt\xc3\xa4 vahvistava laite olisi voitu muuttaa joukkotuhoaseeksi. Tintti ja kapteeni Haddock onnistuivat pelastamaan Tuhatkaunon eiv\xc3\xa4tk\xc3\xa4 borduurit saaneet koskaan laitteen piirustuksia haltuunsa. _NEWLINE_Vuonna 1976 ilmestyneess\xc3\xa4 tarinassa Tintti ja Picarot marsalkka Plekszy-Gladz oli yh\xc3\xa4 vallassa ja Bordurian hallitus tuki etel\xc3\xa4amerikkalaista San Theodorosin banaanitasavaltaa tuolloin hallinnutta kenraali Tapiocaa. Molempia maita yhdistiv\xc3\xa4t sotilashallitukset ja tapa v\xc3\xa4rv\xc3\xa4t\xc3\xa4 armeijan palvelukseen ep\xc3\xa4tavallisen paljon everstej\xc3\xa4. Borduria l\xc3\xa4hetti San Theodorosiin omia sotilasasiantuntijoitaan. Tapiocaa vastustanut kenraali Alcazar ja h\xc3\xa4nen picarot-sissins\xc3\xa4 taas saivat tukea International Banana Company -nimiselt\xc3\xa4 l\xc3\xa4ntiselt\xc3\xa4 taholta.'